Dylan (בעברית: דִּילַן) היא שפת תכנות מרובת פרדיגמות תכנות ששוחרה לראשונה בשנת 1992 ופותחה על ידי קבוצה שבראשה עמד תאגיד התוכנה אפל. Dylan כוללת תמיכה בתכנות פונקציונלי ומונחה עצמים, היא דינמית ורפלקטיבית, וכן מספקת מודל תכנותי שמתוכנן על מנת ליצור קוד מכונה יעיל. Dylan הושפעה מScheme ומניבי Lisp אחרים, וכן ירשה את עקרון התכנות מונחה העצמים מ-Common Lisp Object System ( בקיצור: CLOS ) - מערכת העצמים של Common Lisp. מימושים מסוימים של Dylan נבנו על מערכות Lisp, אך על אף הדמיון בין התחביר של Dylan ל-Lisp, ל-Dylan יש תחביר שבאופן כללי מבוסס יותר על שפת התכנות ALGOL, מאשר תחביר תחילי של ניבי Lisp.
Dylan תומכת בירושה מרובה (Multiple Inheritance), פולימורפיזם, Multiple dispatch, הגדרת שמות הפרמטרים לפעולה (named parameters), ועוד פיצ'רים מתקדמים אחרים. המטרה העיקרית של דילן היא להיות שפת תכנות דינמית שמתאימה היטב לפיתוח של תוכנות מסחריות.
היסטוריה.
Dylan פותחה בראשית שנות ה-90 על ידי קבוצה שהובלה על ידי תאגיד התוכנה Apple. בזמן הפיתוח, היא נועדה לשימוש עם מחשב ה-Apple Newton, אך מימושי Dylan לא הגיעו לזמן ריצה יעיל מספיק, ולכן מחשבי Newton השתמשו לבסוף ב-C וב-NewtonScript, שפותחה על ידי וולטר סמית. Apple סיימה את מאמץ הפיתוח של Dylan בשנת 1995, על אף שהם הוציאו גרסה שאף הכילה סביבת פיתוח משולבת ( IDE ) מתקדמת. בנוסף לכך, חברת הטכנולוגיה הבריטית Harlequin שחררה סביבת פיתוח מסחרית של Dylan למערכת ההפעלה Windows מבית Microsoft, ואוניברסיטת קרנגי מלון ( Carnegie Mellon University ) הוציאה מהדר בעל קוד פתוח בשביל מערכות Unix, שנקרא Gwyidion Dylan. ג'יימס ג'ואקין העניק לשפה את השם Dylan מצירוף המילים DYnamic LANguage.
מלחמות השריון (סדרת טלוויזיה)
מלחמות השריון (באנגלית: Armor Wars) היא סדרת טלוויזיה לייב אקשן אמריקאית, הצפויה לעלות בשירות הסטרימינג של אולפני דיסני, דיסני+. הסדרה תהיה מבוססת על הדמות וור משין של מארוול קומיקס. הסדרה מתרחשת בהמשכיות של היקום הקולנועי של מארוול.
עלילת הסדרה.
ג'יימס רודס נאלץ להתמודד עם אחד הפחדים הגדולים ביותר של טוני סטארק כאשר הטכנולוגיה של סטארק נופלת לידיים הלא נכונות.
הפקה.
פיתוח.
הרעיון לסדרה נוצר ב-2011, כשנה לאחר צאת הסרט איירון מן 2 כאשר דמותו של וור משין הפכה לפופולרית, בינואר 2011 דון צ'ידל אישר כי סרט המבוסס על דמותו נמצא בפיתוח ואולפני מארוול חושבים עליו ברצינות ובנובמבר 2018 ג'ו רוברט קול נשכר לכתיבת הסדרה. באפריל 2019 אמר צ'ידל בראיון כי התסריט של קול מציג "מתח רב בין תפקידו כאיש צבא לבין נאמנותו לצבא ארצות הברית לקוד שהוא נשבע בשבועה לקיים, לעומת העולם המשתנה". ב-10 בדצמבר 2020 במהלך יום המשקיעים של דיסני 2020, הודיע קווין פייגי נשיא אולפני מארוול והמפיק הראשיכי הסדרה כבר מתפתחת עבור דיסני+ כשדון צ'ידל ישחק כוור משין בתפקיד המרכזי. הסדרה עתידה להתבסס על עלילת סיפור הקומיקס של "Armor Wars", ב-3 בפברואר 2021 חשף דון צ'ידל כי מותו של טוני סטארק ישחק כמרכיב משמעותי בסדרה.
צילומים.
צילומי הסדרה צפויים להתחיל ב-22 באוקטובר 2022 באולפני טרילית' באטלנטה, ג'ורג'יה.
המופע של פטריק
המופע של פטריק (באנגלית: The Patrick Star Show) היא סדרת הנפשה אמריקאית הומוריסטית, שנוצרה על ידי קלאודיה ספינל. הסדרה מהווה ספין אוף שני לסדרה המונפשת "בובספוג מכנסמרובע", שעלתה לראשונה לשידור בשנת 1999. בסדרת הספין אוף מככב פטריק סטאר, חברו הטוב של בובספוג מכנסמרובע מהסדרה המקורית. הסדרה עלתה לראשונה ב-9 ביולי 2021 בערוץ ניקלודיאון בארצות הברית. בישראל הסדרה משודרת בערוץ ניקלודיאון ב-10 באפריל 2022, בדיבוב בעברית.
תקציר העלילה.
פטריק סטאר מנחה תוכנית אירוח משלו, עם עזרה ממשפחתו.
הדמויות והמדבבים.
סאם סטאר, אחותו הגדולה של פטריק, לא מוזכרת בסדרה. שאר הדמויות מהסדרה "בובספוג מכנסמרובע" מופיעות בסדרה זו בתפקיד אורח.
הפקה.
באוגוסט 2020, ניקלודיאון הכריזה שסדרת ספין אוף של "בובספוג מכנסמרובע" בכיכובו של פטריק סטאר נמצאת בתהליך פיתוח.
הפצה.
במרץ 2021, הוכרז שניקלודיאון הזמינה 13 פרקים לסדרה, והיא תעלה לשידור בקיץ 2021.
מוחמד-ג'וואד באהונר
מוחמד-ג'וואד באהונר (בפרסית: محمدجواد باهنر; 5 בספטמבר 1933 – 30 באוגוסט 1981) היה פוליטיקאי איראני שכיהן כראש ממשלת איראן בין 4 באוגוסט 1981 ל-30 באוגוסט 1981. קודם לכן כיהן כשר התרבות וההדרכה האסלאמית תחת ממשלתו של מוחמד עלי רג'אי, והיה בתפקיד זה ממרץ 1981 עד אוגוסט 1981, אז נרצח על ידי המוג'אהדין ח'לק. באותו פיגוע התנקשו גם בחייהם של ראש הממשלה עלי רג'אי ושרים אחרים בממשלתו.
בהונאר היה ממייסדי מפלגת הרפובליקה האסלאמית ואף היה חבר במועצת המומחים האיראנית.
ביוגרפיה.
ג'וואד בהונאר נולד ב-3 בספטמבר 1933 בכרמאן שבמדינה האימפריאלית של איראן. אביו היה סוחר פשוט שהחזיק בחנות בכרמאן. לג'וואד בהונאר היה אח בכור וחמישה אחים צעירים ממנו.
ב-1953 הוא נסע לסמינר שבקום ושם השתתף בשיעור של רוחולה ח'ומייני, שלימים יהפוך למנהיג העליון של איראן. בהונאר סיים תואר דוקטורט באוניברסיטת טהראן ואף היה חבר בסגל של האוניברסיטה. במסגרת עבודתו שם העביר שיעורי דת ותאולוגיה אסלאמית.
בהונאר היה ממתנגדי השאה מוחמד רזא שאה פהלווי ואף הפגין נגדו כמה פעמים. בעקבות פעילות זו הוא נכלא לראשונה ב-1963, מכיוון שלקח חלק במחאה נגד המהפכה הלבנה אותה קידם השאה פהלווי. הוא שוחרר מיד לאחר מכן, אך תוך שנה נכלא בשנית. ב-1975 נכלא בפעם השלישית.
לאחר שחרורו ב-1975 חדל באהונר לעסוק באקטיביזם עד המהפכה האיראנית שבעקבותיה יצא השאה לגלות בינתיים, ובמקומו עלה לשלטון ח'ומייני, שהפך תוך זמן קצר למנהיג העליון של איראן. בהונאר היה בינתיים חלק מהצוות שאכלס את המשרד לתרבות והכוונה אסלאמית. עם הזמן הועלה לתפקידי צמרת וכבר ב-1981 היה אחראי על הצנזורה באיראן, שבמסגרתה צונזר כל כלי תקשורת שלא אושר על ידי צוות מנהיגים מוסלמים. מלבד זאת, בהונאר "טיהר" כל השפעה של גורמים חילוניים באוניברסיטאות איראניות. יחד עם מוחמד עלי רג'אי טיהרו השניים את האוניברסיטאות האיראניות לא רק מהשפעות של גורמים חילוניים אלא מהשפעות אמריקניות ואירופיות.
לאחר ההתנקשות במוחמד בהשתי, שהתרחשה ב-28 ביוני 1981, מונה בהונאר למזכיר הכללי של מפלגת הרפובליקה האסלאמית. בהונאר כיהן כשר התרבות וההדרכה האסלאמית וזאת עם בחירתו של מוחמד עלי רג'אי לנשיאה השני של איראן, ב־5 באוגוסט 1981. עלי רג'אי בחר בבהונאר לכהן כראש ממשלתו.
בהונאר נרצח ביחד עם רג'אי וחברים נוספים במפלגה הרפובליקנית האסלאמית. הפיגוע התרחש לאחר שהארגון המחתרתי מוג'אהדין ח'לק הטמין מטעני חבלה במשרדי המפלגה שבטהראן. הפיצוץ ב-30 באוגוסט 1981 גרם לרציחתם של כל יושבי המשרדים, בהם בהונאר.
יפן הוט 100
מצעד יפן הוט 100 () הוא מצעד פזמונים יפני שבועי שמופק, בדומה לבילבורד הוט 100, על ידי מגזין הבילבורד. המצעד מתפרסם באופן רשמי באתר המגזין.
השיר הראשון שניצב בראש המצעד הוא "Step and Go" של להקת "ארשי" בגיליון מספר 3, שיצא לאור במרץ 2008. מאז הקמת המצעד ב-2008, רק ארבעה שירים שלא בשפה היפנית הגיעו למקום הראשון; "Bleeding Love" של הזמרת הבריטית ליאונה לואיס, "Blame It on the Girls" של הזמר הלבנוני מיקה, "Born This Way" של ליידי גאגא ו-"Glad You Came של להקת הוונטד. להקת AKB48 נחשבת לאמן בעל המספר הרב ביותר של שירים שהגיעו לצמרת המצעד, עם 43 שירים. ביוני 2015, מגזין הבילבורד פרסם את המצעד היפני השבועי לאלבומים.
קרי בלאקשיר
קרי בלאקשיר ג'וניור (באנגלית: ; נולד ב-28 בינואר 1997) הוא כדורסלן אמריקאי, המשחק בעמדת הפאוור פורוורד והסנטר בגלאטסראיי.
קריירת תיכונים ומכללות.
אביו של בלאקשיר, קרי בלאקשיר האב, שיחק באוניברסיטת סטטסון, שם הגיע למקום השני בקלעי כל הזמנים של המכללה ונבחר לשחקן העונה בשנתו האחרונה. אימו, למיליה פורד בלאקשיר, שיחקה גם היא כדורסל וסיימה שלישית בריבאונדים בכל הזמנים של קבוצת הנשים של אוניברסיטת סטטסון. בלאקשיר הלך בעקבות הקריירה של אביו ברחבי אירופה שם שיחק בקבוצות עד שהגיע לתיכון במיינארד אוונס שבעיר הולדתו באורלנדו שבפלורידה. בלאקשיר דורג בארבעה כוכבים במחזור 2015 של התיכונים על פי יכולתו, ודורג על ידי 247Sports בתור הפאוור פורוורד ה-25 בטיבו במחזור זה וכשחקן ה-88 בטיבו מכל העמדות.
בעונתו הראשונה במכללת וירג'יניה טק, בלאקשיר עלה מהספסל וקלע 6.2 נקודות בממוצע למשחק. בעקבות פציעה של בלאקשיר בכף הרגל, הוא נאלץ לפספס את כל העונה השנייה שלו במכללה. הוא חזר עונה לאחר מכן והעמיד ממוצעים של 12.5 נקודות ו-5.9 ריבאונדים למשחק.